khistorydata/jeongjo-sjw-relations huggingface dataset:
정조 6년 · 목
中部元戶三千九百十九戶。人口男女幷二萬四千六百六十二口。男一萬一千五百六十六口。女一萬三千九十六口。東部元戶六千八百十九戶。人口男女幷二萬八千三百二十一口。男一萬三千九百六十口。女一萬四千三百六十一口。西部元戶一萬三千六百三戶。人口男女幷七萬五千六百七十三口。男三萬六千五百十四口。女三萬九千一百五十九口。南部元戶九千三百三十五戶。人口男女幷五萬四千三百四十一口。男二萬六千二百二十四口。女二萬八千一百十七口。北部元戶五千五百八戶。人口男女幷二萬四千八百九十三口。男一萬一千八百六十三口。女一萬三千三十口。五部都元戶三萬九千一百八十三戶。人口男女幷二十萬七千八百九十口。男十萬一百二十七口。女十萬七千七百六十三口。京畿元戶十五萬五千六百七十五戶。人口男女幷六十二萬五千六百八十八口。男三十二萬七百七十二口。女三十萬四千九百十六口。黃海道元戶十三萬四千八百七十三戶。人口男女幷五十五萬七千九百六十六口。男二十九萬六千七百八十六口。女二十六萬一千一百八十口。全羅道元戶三十萬五千三十一戶。人口男女幷一百十四萬二千三百八十九口。男五十三萬四百六十一口。女六十一萬一千九百二十八口。慶尙道元戶三十五萬九千六百四十四戶。人口男女幷一百五十六萬四千九十二口。男七十萬六千二百八十口。女八十五萬七千八百八十四口。平安道元戶二十九萬三千六百四戶。人口男女幷一百二十六萬九千六百三十六口。男六十一萬六千二百二十八口。女六十五萬三千四百八口。咸鏡道元戶十一萬四千七百二十八戶。人口男女幷六十四萬三千五百八十七口。男三十二萬一千六百七十口。女三十二萬一千九百十七口。洪忠道元戶二十一萬九千二百二十四戶。人口男女幷八十五萬九千三百十一口。男四十二萬九百七十九口。女四十二萬二千三十一口。原春道元戶八萬三千九百二戶。人口男女幷三十四萬四千七百六十三口。男十六萬九千八百五十四口。女十七萬四千九百九口。八道都元戶一百六十六萬七千五百六十五戶。人口男女幷六百九十九萬三千九百三十三口。男三百三十九萬三千五百六十八口。女三百六十萬三百六十五口。五部及八道都元戶一百七十萬六千七百四十八戶。人口男女幷七百二十萬一千八百三十三口。男三百四十九萬三千六百九十五口。女三百七十萬八千一百二十八口。濟州元戶六千六百七十一戶。人口男女幷三萬八千七百八十八口。男一萬六千八百二口。女二萬一千九百八十六口。大靜元戶一千六百九十五戶。人口男女幷八千六百二十二口。男三千七百九十二口。女四千八百三十口。旌義元戶二千三百二十一戶。人口男女幷一萬四千三百四十二口。男六千二百二十二口。女八千一百二十口。三邑都元戶一萬六百八十七戶。人口男女幷六萬一千七百五十二口。男二萬六千八百十六口。女三萬四千九百三十六口
정조 6년 · 강
詣明政殿。親上致詞表裏于　王大妃殿　惠慶宮。仍御仁政殿。陳賀頒敎。
정조 6년 · 목
具遠遊冠絳紗袍。乘輿出賓陽門。詣明政殿階上。降輿就版位。行四拜禮。親上致詞函禮物函于　王大妃殿如儀訖。行四拜禮。禮畢復詣版位。行再拜禮。親上致詞函禮物函于　惠慶宮如儀訖。行再拜禮。禮畢降版位。乘輿出光政門。由建陽門。詣仁政殿。降輿陞座。大臣以下行禮訖。致詞如儀。宣敎官。尹東晚。讀箋官。李魯春。幷宣讀訖。○予曰。今日申後。欲施疏決之政。時任大臣留待闕中可也。又敎曰。泮儒進箋。依向日例。來待閤外事分付。○降座乘輿入仁和門還內。○頒敎文曰。於戲不忘。　五廟闡觀德之休。必也正名。八域布錫胤之喜。同日兩慶。千載一遭。眇予寡躬。叨承　丕緖。講文武創守之道。佩燕翼之宏謨。讀妣祖嗣續之詩。佇麟趾之繁祉。喬山之弓劍寢邈。念每切於揚先。　太室之琮璜永垂。孝爲大於繼序。迺列祖寶鑑之工訖。而　寧考世室之議成。幸有六七篇摹天畵日之書。縱慰沒世之感。若乃五十年體乾建極之化。寧緩弗　祧之儀。行本孝弟義秉春秋。洪猷發揮於武略。德主恭儉刑懋欽恤。至治洋溢於寰區。以堯舜。等百世之王。曰賢遠矣。考魯漢尊二祖之制。於禮則然。矧惟　列聖已行之規。亦在　五世未　祧之日。竝天地而齊久。不顯其光。詢卿士而大同。是謂元吉。方小子伸情於盛禮。又元良定號於此時。綸音纔宣於大庭。政講秩　廟祀之議。群僚繼籲於法殿。咸陳正儲嗣之圖。蓋銅龍久佇之餘。普切延頸之願。當禖燕允叶之際。詎緩係心之方。始聞爲人父之稱。莫非　陟降之冥祐。況以重國本之意。有此搢紳之齊聲。玆循我家之彝章。庸副擧國之顒望。惟其虹節之不偶。認天意之攸存。曷若鴻名之早加。俾　宗緖之有托。离星已耀。孰無懽忭底心。震邸將開。卽是次第間事。爰稽戴經之令典。亦遵明德之遺規。念　皇祖在天之靈。想貽泰來之運。顧世臣同休之義。宜盡蒙養之方。格　太廟而幷告厥由。誥多方而誕示同慶。五紀之功化丕彰。雖一事而亦稀。三宗之血脈相承。況二喜之荐至。載沛陽和之澤。聿播導迎之祥。雜犯死罪以下。咸宥除之。於戲。副輿情而瞻聆俱聳。撫遺業而感幸交幷。故玆敎示。想宜知悉。藝文提學徐有隣製進。○敎曰。兵曹參判許遞。其代今日政差出。又敎曰。刑曹參判。職務相妨。許遞。本曹有擧行事。今日政差出。仍卽牌招察任。
정조 6년 · 강
命八道兩都舊還餉五十萬石。貢人遺在最久條七萬石。特爲蕩減。巿民徭役限三朔。懸房贖限今年除減。畿湖嶺尤甚邑結錢限折半。三南畿沿邑拯劣米最久二年條。幷令蕩減。
정조 6년 · 목
敎曰。嗚呼。　列聖寶鑑之書祗獻。　寧考世室之議僉同。　宗社之慶。孰大於斯。而元良定號。告布同行。亦豈偶然也哉。嗟予寡人。踐　列聖艱大之位。受　寧考畀付之責。夙宵兢懼。不敢遑寧。今幸重暉之慶。得之九月之節。而國本之永建。嘉名之肇錫。在於上　寶鑑稱賀之日。尊　世室不祧之時。此實　列聖垂統之書。仍成於秩　寧考觀德之祀。而餘休滾滾。又奠億萬年鞏固不拔之基。竊想命下之日。八域舍生。莫不蹈是於於戲之思。延頸於以貞之吉。此而無志喜施惠之擧。將何以光前而裕後乎。噫。環東土小大黎獻。予旣受之於天。而前以有　十九聖祖宗。後以有千百世子孫。其可不如保赤子。克行拔例之澤。以盡導化之方歟。八道兩都舊還餉限五十萬石。貢人遺在各其貢最久條限七萬石。特爲蕩減。市民徭役限三朔。懸房贖限今年。亦爲除減事分付。當此同慶之日。災邑民情尤宜軫念。豈敢以一二停免。泯默而已乎。畿湖嶺尤甚邑結錢。限折半除減。拯劣米之弊。予知熟矣。船人犯科。沿民受害。誠甚矜惻。三南京畿沿邑拯劣米最久二年條。亦令蕩減。今兹之惠。非予也。卽十九朝默佑我　宗祊。眷恤我民庶之故也。幷須知悉。每於蠲惠之時。虛實易蒙。閼不下究。予甚痛之。今番則內而各該衙門。外而方伯守令。親執擧行。俾無一毫疏漏之弊。而噫苟有一分秉彝之心。雖吏胥之賤。豈或容奸於此惠乎。以此意一體分付。又敎曰。懸房贖限今年除減事。才已分付。而　景慕宮宮底募民。泮人之爭先子來。殊甚可嘉。而欲安而堵之。新接已蠲三年之常稅。而今番若以此諉之已減而不在一視。則亦非所以優恤之意。此懸房贖待限滿。依他例計除事。亦爲分付。
정조 6년 · 강
御誠正閣。親受閣臣及泮儒進箋。
정조 6년 · 목
以曺允大爲持平。權以綱爲正言。尹師國爲兵曹參判。鄭志儉爲刑曹參判。尹晢東爲童蒙敎官。初仕也。
정조 6년 · 강
命新除授兵曹刑曹堂上。先入侍後謝恩。
정조 6년 · 강
命慶科庭試武科殿試。春塘臺當親臨矣。
정조 6년 · 목
因兵曹草記。有是命。
정조 6년 · 강
宗廟告由祭時亞獻官以下及頒賜赦時禮房承旨以下。施賞有差。
정조 6년 · 강
吏曹判書金華鎭。兼都承旨嚴璹疏辭新資。幷賜例批。
정조 6년 · 강
召見大臣金吾秋曹吏兵曹疏決堂上于誠正閣。領議政徐命善。左議政李福源。右議政金熤。判義禁韓光會。吏曹判書金華鎭。知義禁鄭昌聖。刑曹判書鄭一祥。同義禁任希曾。兵曹參判尹師國。刑曹參議李謙煥。
정조 6년 · 목
予曰。當此擧國同慶之日。宜施曠蕩之典。關係惡逆者。置之仍秩。下此一等者。幷欲疏放或減等矣。命善曰。今當擧國歡喜之時。特施蕩減之典好矣。予曰。自來疏決之政。每有雜亂之弊。故今番區別各道各邑各樣罪人之罪名。分類抄出矣。命善曰。如是擧行則似無遺漏之患矣。予曰。　先王朝乙卯。亦施曠蕩之典。而希載一人外。擧皆蒙放。伊時故相臣金興慶。亦有筵奏矣。命善曰。果然矣。仍命承旨金宇鎭。讀奏禁府徒流案。予曰。年久罪人。或未詳其罪狀。實爲難處矣。命善曰。參考文案則可悉其罪矣。予曰。者斤萬事。卿等知之乎。命善曰。其罪狀已悉於臺啓矣。予曰。李宅鎭所坐何如。命善曰。其時事極爲無狀。而罪止竄配。亦出好生之德矣。予曰。此人初無名出鞫招。而其罪案只書我孫二字矣。命善曰。究厥罪狀。猝難放釋矣。福源曰。所犯不輕。置之赦典。終涉如何矣。熤曰。此人罪犯不輕矣。予曰。韓光綮事。予實難之矣。命善曰。光綮之得保性命。亦出好生之德矣。予曰。李萬軾所坐何如。命善曰。事係宦獄。有難放釋矣。予曰。安兼濟事。與李宅鎭有間。當入赦典矣。命善曰。固有罪犯。而比之宅鎭。果有差殊矣。予曰。今此疏放之擧。卽體天奉行之道。而抑有恐傷明義錄之慮。其中李普行。實難放釋矣。命善曰。此罪人。與逆賊似有異矣。予曰。自在宮官。予嘗稔知。而非但爲卿家事。究其心術。終莫之曉也。予曰。古語云明其爲賊。賊乃可服。李普溫尹弘烈。以決無不知。爲罪案者。終涉如何。似不當置之仍秩矣。命善曰。惟在自上處分矣。予曰。趙嵎李潤成。當置放秩矣。命善曰。嵎卽峸之第。亦與潤成有異矣。熤曰。此罪人若置赦典。大壞隄防矣。予曰。安寬濟所坐。只梁山事矣。命善曰。然矣。予曰。安處景緣何罪科而被謫耶。同義禁出去知入可也。希曾承命出。回奏曰。國來獄干連之人矣。予曰。大抵今番赦典中罪名難赦者。皆被疏釋矣。命善曰。邦慶無前。故赦典亦無前矣。予曰。李克生難放乎。命善曰。此是克己同生。而所犯亦不輕矣。予曰。鄭德弼不足深責矣。命善曰。罪在不輕。有難放釋矣。予曰。金昌祿事何如。命善曰。出入麟漢家而甚緊矣。予曰。李聖模與犯逆有異矣。命善曰。出入逆能之家。爲世所目矣。福源曰。與能賊親密。則難置放秩矣。予曰。其罪名亦無把捉矣。予曰。李沖難放乎。命善曰。然矣。予曰。李基正當置仍秩乎。命善曰。此是干涉弘賊之人。初無可論矣。又命讀放逐秩。予曰。金相定與犯逆有異矣。命善曰。然矣。予曰。許根與中官締結之罪矣。命善曰。此人罪犯不輕矣。予曰。朴宗甲李義駿。俱是舊日宮官。而罪犯至此。每用傷惻矣。熤曰。方在臺啓中。姑難放釋矣。又命讀削黜秩。予曰。趙德成事何如。命善曰。所犯頗緊重矣。命讀爲奴婢秩。予曰。逆賊應坐人。不入此中耶。華鎭曰。然矣。予曰。復一卽商輅之子也。固難輕議。而當此八方同慶之日。　慈宮之心。無以仰慰。復一是奉朝賀之壻。而當初定配。亦與應坐有異。今欲放釋。以效一分慰悅之道。卿等之意何如。命善曰。罪人雖係不輕。而聖敎若是。臣等何敢爭執乎。予曰。聽政之事。商輅何以爲脾胃難定乎。昌聖曰。逆如商輅。而其子何可放釋乎。予曰。　先朝疏決時。志賊亦有出陸之事矣。熤曰。劇賊之子。有難放釋矣。命讀身死未蒙放秩。予曰。申晦韓翼[謩:I-PERSON]。當置赦典矣。究其所坐。旣無犯逆之跡。專畏賊麟而然。比諸金相福。顯有差異矣。命善曰。非曰無罪。而與犯逆有異矣。予曰。向來張志恒事。尙用惻然矣。志恒與北村諸賊背馳。故特授將任矣。伊後事端層生。竟至此境。然論其本事。實爲䵝昩矣。命善曰。以伊時事。或有不知爲何事者矣。予命戊戌日記持來讀奏。予曰。左右相之意何如。福源曰。以日記見之。則所犯不輕。而臣嘗聞其本事之䵝昧矣。熤曰。事在䵝昧。而若被千古逆名。則極爲冤枉矣。予曰。向時有摘發贓汚之跡。故果有怨國之心矣。昌聖曰。旣有怨國。則亦難伸雪矣。熤曰。眞有怨國之心。則罪固罔赦。而本事則終涉䵝昧矣。昌聖曰。在外之人。未諳獄案之如何。或有稱冤之論矣。予曰。鄭錫達事何如。命善曰。旣是謙賊之父。則初非可論矣。予曰。趙濟泰事何如。命善曰。此是峸之父。當置應坐之律矣。予曰。今己身死。放釋無妨矣。命善曰。此等罪人。若施赦典。則隄防必蕩然矣。予曰。趙曮事何如。命善曰。今己身死。似當疏蕩矣。予曰。李普天所坐。卽不參聽政朝參。又不參麟漢啓辭。而聞其時入闕差晚。肅拜單子見退。故不得肅謝云。此與故避有異。當此大霈之日。宜施曠蕩之典矣。命善曰。下敎誠然矣。予曰。其時兩司亦多有不參之人矣。命善曰。然矣。予曰。黃宅仁事何如。命善曰。所坐初不大段矣。予曰。兪漢慶[敬:I-PERSON]事何如。命善曰。書札雖有見捉於先綮。而究其所犯。差有間矣。予曰。成鼎鎭向來事。可謂有樹立。惟此一善。可掩他罪矣。命善曰。末節雖可欠。而寧或有心而然乎。予曰。金相翊事何如。命善曰。其所罪犯。其載明義錄。而與相定較重矣。予曰。具庠事何如。命善曰。伊時書札。雖不見捉。終未白脫矣。予曰。尹宣擧父子丙申處分。已知其過中。卿等所見何如。命善曰。追奪卽生前一律。此則誠過矣。惟在自上處分矣。福源曰。追奪係是一律。農巖年譜。亦有所云云矣。予曰。右相參量公議。指一仰奏也。熤曰。今以特敎。雖降復官。世上之人。不必以儒者待之矣。予曰。故相年譜。旣有所錄。右相筵奏。亦係公議。當以此爲主矣。予曰。金致九便是字句間事矣。命善曰。今旣身死。當置宥典矣。予曰。尹寅國事何如。命善曰。此是尹一復之子矣。熤曰。旣是賊能之私人。則有難疏放矣。予曰。姜忱只是柱翼發告之罪矣。命善曰。其罪不甚大段矣。予曰。趙靖世事何如。熤曰。此人無足責矣。予曰。李義弼事何如。命善曰。與臣有私嫌。不敢仰奏。而見枳今已久矣。予曰。判義禁今方登筵。大抵韓晚裕事。誠不緊矣。命善曰。此等人緣臣家事。久致廢蟄。心實不安矣。予曰。尹弼秉事何如。命善曰。與韓晚裕一般矣。命讀兵曹歲抄。予曰。具允鈺自上已有敍用之典。不當入於此中矣。予曰。徒年秩。竝書放字可也。華鎭曰。夜過三鼓。更待明日似好矣。予曰。素稱慶不踰年。今此疏決。不欲踰今日矣。命讀刑曹赦秩。予曰。　先王朝蠲惠時。拯劣米有數次蕩減之典。今此舊還蕩減。可爲惠民之政耶。命善曰。其爲惠政。莫過於此矣。華鎭曰。雖曰舊還。此是當捧條矣。予曰。蠲減結錢。亦爲寶惠耶。福源曰。五十萬石蕩減。實是罕有之事矣。
정조 6년 · 강
命西溪君熠安川君烓。竝百官加親授。
정조 6년 · 강
命中官李得完鄭國允。竝百官加親授。
정조 6년 · 강
命慶尙監司明日辭朝。
정조 6년 · 강
遞刑曹參判鄭志儉。以沈頤之代之。
정조 6년 · 목
敎曰。刑曹參判鄭志儉。聞有實恙。許遞。前望單子入之。待下批。先入侍後謝恩。
정조 6년 · 강
遞同義禁李世奭。以尹師國代之。
정조 6년 · 목
敎曰。同義禁李世奭許遞。又敎日。新除授同義禁。先入侍後謝恩。
정조 6년 · 강
命擊錚原情。更加詳閱稟處。
정조 6년 · 목
刑曹啓言。張召史擊錚原情內獄情疑晦。請置之。敎以。三堂更加出意見詳閱。從後稟處。
정조 6년 · 강
判下金吾秋曹疏決案及吏兵曹歲抄。
정조 6년 · 강
命今番慶科。設增廣。
정조 6년 · 목
因禮曹草記。允之。敎以。增廣亦有大小之別。取考各年謄錄草記。科期定以明年秋成後。月日。後日次對時稟處。又因禮曹草記。敎以。當遵近例。依己巳乙卯年例。設增廣可也。
정조 6년 · 강
遞刑曹參判沈頤之。以李崇祜代之。
정조 6년 · 목
敎曰。刑曹參判沈頤之許遞。口傳差出。
정조 6년 · 강
命武科入格。必準三百額數。
정조 6년 · 목
因武三所入格八十六人出榜事草記。敎以。當此無前之慶。宜有拔例之擧。勿拘入格人額。但充一百之數。此所入格。假令爲八九十許。而他所入格爲過百。則相議推移。必準三百額數事知悉。
정조 6년 · 강
命林益鉉等。事知書題中捧承傳。李孝得待窠復屬。
정조 6년 · 목
因掖庭署書啓。敎以。產室待令。勞役甚多。林益鉉金廷樑。事知書題中捧承傳。李孝得渠父向有處分。分付該院。分揀待窠復屬事。該房知悉。
정조 6년 · 강
召見慶尙監司李秉模于誠正閣。
정조 6년 · 목
予曰卿以通班。出莅外藩。心甚悵然。第本道荐歉之餘。飢民救濟之策。專在賙賑之政。卿必先撫摩。且施實惠。俾紓予南顧之憂也。秉模曰。臣無才能。嶺臬重任。非可堪承。不勝惶悶矣。予曰。卿下去善爲也。
정조 6년 · 목
敎曰。左副承旨閔有實恙。許遞。
정조 6년 · 목
以沈豊之爲吏曹參議。
정조 6년 · 강
院議啓請亟收鄭妻移置之命。賜批。承旨李在學李時秀。
정조 6년 · 목
議啓以爲。伏見傳敎下者。有喬桐府出置罪人鄭妻。陸地移置之命。噫嘻痛矣。以鄭妻之罪闕 宗社。豈可容議於宥蕩之中乎。伏望亟卽收還馬。批以。出置一也。島陸無異。今者之敎。非忽於隄防。旣有世龍妻故事。傳敎已及之。斯速頒布。
정조 6년 · 강
命罪人安兼濟等赦典。斯速擧行。
정조 6년 · 목
因金吾定配罪人安兼濟等。方有臺啓。不得放送事草記。敎以。臺啓自臺啓。赦典自赦典。自赦典斯速擧行。
정조 6년 · 강
命金永綬礪山府定配所。
정조 6년 · 목
因金吾全甲島安置罪人金永綬。海南縣出陸押送事草記。敎以。金永綬礪山府定配所。
정조 6년 · 강
命刑曹草記勿施。更爲修正以入。
정조 6년 · 목
因刑曹洪忠道定配罪人放送事草記。敎以。不書姓名。只書都數。寧有如許草記規式。此草記勿施。卿等從重推考。卽刻更爲修正以入。該房承旨使之眼同擧行。蓋欲無此等遺停之弊也。急於了當。有此做鋗。當該承旨亦爲從重推考。
정조 6년 · 강
金吾聯疏執藝。賜批。判義禁韓先會。知義禁鄭昌聖。同義禁任希曾。尹師國。
정조 6년 · 목
疏略曰。邦慶無前。霈澤旁流。而其中臺啓方張。不得循例擧行之由。已爲草記。至於復一。卽劇逆商輅之子也。申晦慫惠妖姪。濁亂朝政。何可遽加容貸。視同薄勘乎。自前罪人雖蒙宥放之命。若有臺閣之啓。則本府之不得擧行。自是古例。臣等何可徒知嚴畏。不思執藝之義乎。實無以奉行成命。不勝惶隕之地至。批以。霈澤曠前。城內在謫之類。擧蒙均施之惠。予意豈徒然哉。誠以仰答　祖宗篤棐之休也。俯副中外靳望之情也。除非身犯惡逆。或法文應坐之類。幷行蕩滌之政馬。至於復一事。夜筵敷心之敎。卿等寧忍防閼。散配且與應坐稍間。以此以彼。卿等決不宜復事爭執。若以隄防之解弛爲慮。則此亦有不然者。復一放而健一不放。姪則仍而子則宥。可見予存階限之意也。末端申晦事。雖至今在世。其人不足深責。況其身死已久遠哉。卿等勿復煩聒。尾陳事。依俄下批旨擧行。無所不可。雖以臺閣言之。亦豈無參量之議也。
정조 6년 · 목
敎曰。殿試前須費三四日之力。各等未試之類。可以及期。射放同付殿試。且唱榜日子。與殿試日子太遠。以此以彼。退定無妨。以旬後更令擇入。　禮曹以文武科殿試。今十一日推擇啓稟。允之。
정조 6년 · 강
命進御菊花散。自今日煎入。
정조 6년 · 강
命諸道疏放傳敎祗受後狀啓末端。以未放人姓名罪目後錄馳啓。
정조 6년 · 목
敎曰。今番赦典。特從拔例之擧。無前霈澤。有足導迎。以是各項文案。反覆考閱。期欲無混漏之人。而徒流案或多見漏者。此殆諸道修上之際。未及照檢之致也。萬一可宥之罪。因以見漏。向予積費精力。務從詳悉之本意。果安在哉。以此意令廟堂三懸鈴知委諸道。疏放傳敎祗受後。祗受狀啓末端。以未放人姓名罪目後錄馳啓事。措辭行會。
정조 6년 · 강
以林錫喆沈豊之爲承旨。前望也。
정조 6년 · 강
召見承旨林錫喆于誠正閣。
정조 6년 · 목
予曰。北伯密啓。俄才入來。而以吳哥罪人捉得之意爲啓矣。論其罪犯。卽不過一句詩語。且係是文官。則拿來後不無難處之端。注書將。此筵敎。傳諭于領相及領府事。其所以拿來與否之便於事者。指一問議以來。
정조 6년 · 강
遞承旨李世奭。重推承旨柳誼。
정조 6년 · 목
敎曰。式暇承旨許遞。前望單子入之。又敎曰。旣非該房。且有入侍之命。無端出去。極爲駭然。同副承旨柳誼從重推考。徑出諸承宣。强引不當引之嫌。亦竝牌招。雖從臺言。罪名不過譴責。而譴責卽推考也。不可以此違牌。牌望勿爲呼望。
정조 6년 · 강
遞差承旨李在學李時秀。
정조 6년 · 목
敎曰。左承旨李在學。左副承旨李時秀先遞差。
정조 6년 · 강
命十一日文科殿試。春塘臺爲之。
정조 6년 · 목
因政院啓稟。敎以。當親臨文所。以春塘臺爲之。
정조 6년 · 강
大臣聯箚請亟寢鄭妻陸地移置之命。賜批。領議政徐命善。左議政李福源。右議政金熤。
정조 6년 · 목
箚略曰。噫。鄭妻果是何等負犯。何等關係。近島出置。亦云刑政之太寬。況可以視同流配。與論於減等之典乎。亟寢鄭妻陸地移置之命焉。批以。已諭昨日院啓之批。非忽於隄防而然也。仰體　先大王鍾愛盛意。且遵　孝廟朝傳敎。有此處分。出置則一也。島陸無間。卿等勿復煩請也。仍命遣史官傳諭。
정조 6년 · 강
兩司聯箚請亟寢諸罪人成命。賜批。大司憲鄭好仁。大司諫申應顯。司諫朴聖泰。掌令權坪尹㬦。持平李思祚。曺名大。獻納金翊休。正言權以綱權裕。
정조 6년 · 목
箚略曰。卽伏見傳敎下者。毋論負犯之輕重。罪戾之大小。一例宥之。臣等不勝憂憤之至。噫。韓翼謨[謩:I-PERSON]申晦金漢蓍[耆:I-PERSON]張志恒安兼濟李宅鎭尹弘烈李普溫金載順李弘濟申光履安大濟鄭文達李心傳金相戊趙德成趙嵎朴師赫韓光綮等之罪犯何如。而或蒙全釋。或置減等。或撤蘺。或量移。法綱太弛。輿憤益激。伏乞亟寢成命焉。今於傳敎之下。該房承旨初不覆難。循例擧行。此豈惟允之道哉。施以譴責之典宜矣。批以。今番邦慶。豈可不用曠蕩之典。所請不允。該房承旨事。已慮有此等之弊。房望不下。雖欲譴責。無處可施矣。
정조 6년 · 강
玉堂聯箚請亟寢鄭妻成命及韓翼謀[謩:I-PERSON]等諸罪人成命。賜批。應校徐有成。校理李喆模徐美修。副校理李魯春趙興鎭。修撰李度謙嚴思晚。副修撰吳泰賢。
정조 6년 · 강
命定配罪人金哲己見漏委折。卽爲草記。
정조 6년 · 목
因刑曹洪忠道減死定配罪人放送草記。敎以。減死定配罪人扶餘金哲己。昨因該道放未放啓本。始知本曹徒流案之見漏。原傳敎中添書放秩。此草記中不書何也。必是卿等未及照檢之致。其委折卽爲草記。又因刑曹金哲己在逃事草記。敎以。無論還現與否。本道啓本中不置逃亡秩。以放送分付。無所不可。依此擧行可也。
정조 6년 · 강
命吏曹參議沈豊之仍任。
정조 6년 · 목
敎曰。大政當前。銓堂不可不備員。前參議沈豊之。仍任前職。
정조 6년 · 강
以徐鼎修爲承旨。前望也。
정조 6년 · 강
遞承旨徐鼎修柳誼。
정조 6년 · 목
敎曰。左承旨許遞。前望單子入之。又敎曰。右副承旨許遞。前望單子入之。
정조 6년 · 강
以朴天行尹履相尹行元趙城鎭爲承旨。前望也。
정조 6년 · 강
右議政金熤陳箚請寢鄭妻出陸之命。仍陳尹拯事。賜批。
정조 6년 · 목
箚略曰。噫。鄭妻之罪。一國臣民之所共讎。皇天　祖宗之所必誅也。伏願亟寢出陸之命。使隄防無壞焉。噫。尹極父子之罪。備載於前後衿紳章牘之中。伏想已入於聖鑑之所俯燭矣。顧今霈澤旁流。特寢前律。許給前秩。不害爲疏蕩之政。而第恐義理因此而漸晦。世敎因此而漸淆矣。噫。一國之是非不泯。百世之公議猶在。官爵雖復。而義理則自如。只收其追施之律。使刑政無過。勿以官爵之已復。有所假貸。則我殿下扶敎衛道之功。豈有尙於此哉。批以。首陳事。由島遷陸。雖出識慶之擧。律不減等。政寓嚴防之意。卿須諒之。予不多誥。附陳事。前日處分。旣云過中。今日處分。自歸適中。筵席云云。想亦記有矣。仍命遣史官傳諭。
정조 6년 · 강
召見承旨趙城鎭于誠正閣。
정조 6년 · 목
予曰。校書館印役。幾何爲之乎。城鎭曰。今至半役矣。予曰。歲前可畢粧䌙乎。城鎭曰。粧䌙等事。主自內閣。而量其工役。歲前似難告完矣。
정조 6년 · 강
命陞試歲前磨勘事申飭。
정조 6년 · 목
敎曰。陞試尙多未試之抄。自明日勿拘齋日。必於歲前磨勘事申飭。
정조 6년 · 강
遞承旨趙城鎭尹行元。以李世奭柳誼代之。
정조 6년 · 목
敎曰。寶鑑頒賜件進講件。印役方始。監印都廳。職務相妨。同副承旨趙城鎭許遞。有分力之人。可以從速畢役。前郞廳尹行元。一體進去監印。本職亦爲許遞。又敎曰。承旨前望單子入之。
정조 6년 · 강
命詢瘼貢市人所懷。以草記稟處。
정조 6년 · 목
敎曰。向於至日還宮之路。詢瘼貢市人所捧所懷。無論緊漫。幷下廟堂。次對日使之稟處矣。近無登對之便。尙此遲滯。渠輩企望之餘。能無落莫之心。且今連値齋日。有難遲待次對。明日以草記待開門稟處事。廟堂知悉。
정조 6년 · 강
命抄戶文書。判尹持入。
정조 6년 · 목
敎曰。抄戶果已勘簿乎。見今歲除不遠。歲前一巡。亦於何日分俵乎。令廟堂問于該府該廳草記。抄戶文書。明日判尹入侍時持入。
정조 6년 · 목
敎曰。無論杖棍及刑。赦前待用刑之類。皆令蕩滌。而續見諸道狀本。其中事理重者。幷請依前下敎決罪矣。大於此之罪。俱施蕩滌之典。獨於此何必謬守初令。特爲蕩滌之意。更令廟堂三懸鈴知委諸道監兵水營。擧行形止。仍令狀聞。又敎曰。完伯放未放啓本來到。未至配所罪人中不限年及減死秩。平安道陽德鄭潤根。咸從金兊濬。慈山嚴成云。黃海道白川鄭潤身。咸鏡道甲山丁以纘。洪忠道延豊鄭潤吉。慶尙道巨濟全日先。原春道鐵原梁大善。慶尙道三嘉林女於仁惡伊。咸陽李元輝。咸鏡道明川太守哲。穩城張永浩。洪忠道木川尹博。忠州金光夏。慶尙道河東金光伯。義興鄭潤國等。幷卽放送。其中雖有自配所道徒流案修來。向日疏決時已蒙放者。不必區別。但依傳敎放送之意。分付配所道事。卽爲分付刑曹。又敎曰。海西放未放啓本來到。未至配所罪人中減死秩。全羅道興陽李菊。流三千里。長興金德文。金堤崔奉西。幷卽放送事。今日內令該曹行會。疏決原傳敎中姓名添書以下。亦以此意分付該曹捧承傳。使卽一體添錄。又敎曰。觀此箕伯放未放啓本。寧遠郡流三千里罪人權咸得。姓名見漏。雖以罪名之關係逆屬。不宜擧論於放宥。而旣非應坐爲奴。則何不載錄。監司推考。宣川府遠配罪人金景星。刑曹徒流別單。亦爲見漏。該堂一體推考。此後無或如是疏漏之意。令該曹發關申飭該道。
정조 6년 · 강
召見時原任大臣于誠正閣。領府事金尙喆。領議政徐命善。判府事鄭弘淳李徽之。領敦寧洪樂性。左議政李福源。右議政金熤。
정조 6년 · 목
予曰。眼部痰核。漸致滋大。數日頗爲苦矣。命善曰。近因大霈之政。過費心力。故有此添劇之患矣。予曰。今則少愈矣。命善曰。再明日殿試。昌寒親臨。恐損聖體。差退五六日爲好矣。予曰。今若退定。則遐鄕武士。必多留滯之弊。實難强從矣。福源曰。十六日爲尤吉云矣。予曰。武科以四技取二技。便是歇規矣。命善曰。聖敎誠然。以歇科規。多出武科。則在中外同慶之意。實無所妨矣。予曰。今番疏決。果何如云耶。尙喆曰。此實導揚和氣之事矣。命善曰。韓翼謨[謩:I-PERSON]不在徒流案。故該府不得擧行云矣。予曰。臺啓中以還寢爲辭。則似在徒流中矣。弘淳曰。生前旣蒙宥還。則今入赦典。亦甚爲宜矣。予曰。安邊府使鄭淵淳事。予用嘉之。向日賊招中所謂化翁攫土蒼蒼擲。海若驅潮白白來詩句。初非吳尙顯所作。旣是他人詩云爾。則當問於金廷彥。覈其虛實。然後可以發捕云。如是論報營門者。誠有意見矣。命善曰。其所措置。果如聖敎矣。予曰。此事顚末。嚴覈金勳。則以爲渠輩三人。偕往鎭川。同住山谷中。而所謂詩句。卽北道文官吳姓人所作云。尙顯旣經察訪。年過七十。則豈與仁邦偕往鎭川。作此謀計耶。細究事狀。似不必然。故昨於北伯回諭。仍命解枷。只査其仁邦之知與不知矣。尙喆曰。吳尙顯。卽關北盛名之人矣。命善曰。此人名字。旣與賊招相左。似無致疑之端矣。予曰。北伯狀啓。卿等輪見可也。福源曰。觀此狀辭。則待明發捕云云。不善料量之事矣。予曰。事在疑信。故有此論報矣。熤曰。此人雖値拘獄。終致白脫。則自歸平人。而待明發捕者。亦涉可訝矣。予曰。李京來必有其人矣。命善曰。人物疤記。以爲兩眼如燈。恰似其人云矣。予曰。海西罪人供內。以爲鄭鑑錄已焚於己卯云。而仁邦憑藉此册。做出六字凶言矣。命善曰。臣聞具綜言。則罪人以爲厥册手自書之云矣。予曰。朴景遠何以勘處乎。命善曰。此是瑞集之叔。本罪外。亦有應坐之律矣。予曰。箕伯狀啓中。金天鼎爲名人。稱以役鬼。而與仁邦同惡相濟之人矣。命善曰。此賊就捕。誠爲幸矣。予曰。京來之煽惑人心。誠極痛惡矣。命善曰。果然矣。予曰。德相雖不知仁邦。而仁邦旣曰推尊爲大先生則在。國爲逆臣。在先正亦悖孫。不可不置法。而追念　先朝。恐傷德意矣。命善曰。此賊自陷大戾。殿下雖追念舊之意。安可容貸乎。予曰。今若設鞫。則當以四字發問矣。當初疏本。自有所受處。而予亦親見之。其所說去。皆是語犯莫重。有不忍形言者。故予果挽止。畢竟以四字改之。伊時草本云云。不若今番四字之藏頭說話耳。且在己亥夏間。以殿下家事之說。向予言之者。何等莫重莫大之語。而敢發於筵席之間乎。伊後閭里之間。大播訛傳之說。藏閉布廛。捉匿帽工。爲官長者。錯認爲眞有是事。則德相時帶戶曹參判。與權奸互相傳說。看作尋常。又於數日後。登筵肆然發口。世豈有如許道理乎。所謂學問云云。專昧經義。徒襲註解。登筵露拙。已無可言。而朱子節酌。向予勸讀。世亦有此等册名乎。以此推之。其不學無識。於此可見矣。予於德相前後辜犯。置之勿問者。欲保終始矣。今此海凶湖孼。換面迭出。以德相爲窩窟根柢。則奸臟畢露。路人皆知。雖欲曲貸。安可得乎。前後事實。載之野史。予無所愧。況趙靜菴家。亦出逆孫。論以事面。先正自先正。德相自德相。今若一日生存。則爲世道貽害。當如何哉。樂性曰。如此劇賊。不可暫時容貸矣。予曰。四百年鞫體。在今盡壞。若不嚴加懲治。法將安施。且以淸溪先生四字加之。則初無一分可生之道。不可以久囚樣。仍置獄中矣。命善曰。趁卽設鞫。以置邦憲宜矣。予曰。今此四字註釋。隱然歸之於聖德。事尤極痛駭。大抵天下事。悅服人心。爲第一底道。而今此澤白泓徵輩繼出。而世道之陷溺。人心之滋惑。益無可言矣。命善曰。一世之誑惑。專由此賊之譸張矣。予曰。沈樂洙上疏。何爲而出也。命善曰。只言其裏。不道外事。是亦可怪矣。予曰。卿等出赴金吾。卽設推鞫。直捧遲晩可也。命善曰。煥億當施應坐之律矣。予曰。歲前盡爲收殺可也。命善曰。俄已仰達。而再明日殿座。卽許退行宜矣。予曰。當觀勢爲之。而若退初定日。則西北擧人。欲令館學許付食堂矣。命善曰。聖敎誠好矣。予曰。　肅廟朝設小增廣矣。命善曰。今番合兩慶。當設大增廣矣。又奏曰。明日次對。不爲設行。故將欲備局坐起矣。守總兩營舊還。特許停退。各道結錢。折半收捧宜矣。予曰。蠲減結錢。則小民當爲蒙惠耶。吏曹判書金華鎭曰。富民有土。都蒙其惠。小民無食。專靠還穀。許減耗條。則庶爲均惠之政矣。予曰。一年結錢所捧。爲幾何乎。弘淳曰。數之多寡。專在收祖之增減。而似不下六七萬兩矣。尙喆曰。若施實惠。則以均廳擧行。似無妨矣。予曰。漁鹽船稅。判府事以爲使監兵營主管則爲好云。果何如。尙喆曰。若以本邑收納。則或不無侵渙之患矣。徽之曰。挽近以來。京江船不滿五六十隻矣。予曰。船隻之漸致減縮。亦一悶事矣。命善曰。果然矣。予曰。兩西領運船。何不上來乎。命善曰。今則堅氷塞江。有難到泊矣。
정조 6년 · 강
命昭容進爵。從當下敎。
정조 6년 · 목
領議政徐命善啓言。元子定號之後。昭容進爵。係是應行之節。故敢達矣。敎以。雖待册封後。不至爲晩矣。又啓言。今則事體自別。不可不卽爲擧行矣。予曰。不必煩請。從當商量下敎矣。
정조 6년 · 강
命增廣以春間推擇。
정조 6년 · 목
領議政徐命善啓言。增廣有待秋成擧行之命。而莫重慶科。不可遲緩。以春間推擇之意。請分付該曹。從之。
정조 6년 · 강
遞藥院提調金華鎭。
정조 6년 · 목
領議政徐命善啓言。吏曹判書金華鎭。當此大政之月。自多擧行之事。兼帶內局提調。請姑許遞。從之。
정조 6년 · 강
命進御菊花散。自今日停止。
정조 6년 · 강
命全州囚李厚爀。移送原藉官。使卽放送。
정조 6년 · 목
敎曰。全州囚李厚爀。今番疏決。特令減律。諸道此等之類。方欲一體處分。際見畿伯狀聞。不可不及今下敎。各年敗船罪人中。刑訊未準次之類。依向日湖西處分。特幷移送原藉官。使卽放送事。令廟堂郞爲知委。俾蒙一視之澤。數爻形止。使之狀聞。
정조 6년 · 강
有政。吏曹判書金華鎭。參判李在協。參議沈豊之進。
정조 6년 · 목
以李宗燮爲司諫。李性源爲內醫提調。洪仁默爲渭原郡守。
정조 6년 · 강
拿處吏曹佐郞李魯春。
정조 6년 · 목
敎曰。近來朝廷萬事。皆無古例。最無謂者。所謂復舊銓郞輩所爲。雖以李魯春事言之。銓郞雖曰淸官。比之持被之見職。遴選之重輕。果何如。則行公於玉堂者。無端不肅。徑自出去。此三百年所未有之例也。其爲國綱之壞折。體例之掃地。所係抑云非細。爲先拿問處之。夜深前捧口招以入。
정조 6년 · 강
命殿試以十三日退行。外方儒生付食堂。武士量宜給糧。
정조 6년 · 목
敎曰。初欲命官試取。俄聞大臣所奏。此果無妨。殿試以十三日退行。如是則鄕外儒武艱食之弊。不可不念。外方儒生中進士則付上齋食堂。幼學則付寄齋食堂。不拘額數爲之。自明日招入泮中。設食堂事。分付成均館。數爻及形止。令本館草記。武士則令三軍門兵曹。自明日至殿試日。量宜給糧資事。一體分付。又敎曰。文武殿試捧單。依初啓下。自明日依例收捧事分付。
정조 6년 · 강
命定號後。各　殿宮頒賞次紬木布。磨鍊上下。
정조 6년 · 목
敎曰。近因調疴。公事未及酬應之故。尙未下敎矣。定號後。各　殿宮。依例頒賞次。　慈殿　慈宮。紬各二同。木各四同。布各二同內入。大殿賞格次。戶木布各五同。紬三同。兵木布各八同。磨鍊上下事。分付戶兵曹。又敎曰。木布各一同。錢各一百兩。紬各二十疋。米各十石。送于淸衍淸璿郡主房。而木布兵曹。錢紬米戶曹擧行事分付。縣主房。木布各十疋。錢五十兩。紬五疋。米三石輸送。○因兵曹賞格木布內入單子。敎以。錢條遺漏三百貫。添書啓下事知悉。此事每欲一番定式而未果。丙申以後以內用名色。元無一疋綿一文錢判下之事焉。以是戶曹隨其用處。書以某殿某處幾疋幾兩。而本曹則凡係賞格等各項上下。若在差備內事。則輒稱內入。然則後來考簿者。認爲無名之內入。非但殊違本意。抑亦有關後弊。此後隨其處所。入于廂庫則曰入于廂庫。上下賞格處則曰上下賞格處。內入二字。更勿書之。予若耄荒。不承權輿。此爲有司者。執奏可也。爭難可也。以此惕念知悉擧行。又因兵曹賞格單子。敎以。東山別監二人見漏。各給木二疋。布一疋。單子中付標施行。直六名亦爲遺漏。各給木一疋。一體付標。
정조 6년 · 강
命安邊府使鄭淵淳論罪一款。勿論事回諭。
정조 6년 · 목
敎曰。觀此北伯密啓。本事則事關獄情。雖不提敎。而安邊府使鄭淵淳事。平日猶不知其若是剛勁。人情此等處。每因忙錯。易致羅織。而淵淳之冒罪抗報。有此云云。卽近來掌獄之官所未爲者。不但極其嘉尙。且觀報營之語。節節有條理。推以常情。豈有歇後於逮捕而然。亦豈爲彼垂死之一文官而然哉。辭陛時筵敎。亦有丁寧。則道臣狀辭。雖出體例。該倅不必以此爲罪。況已執送營下。尤無更問之端。該府使鄭淵淳論罪一款。勿論事回諭。
정조 6년 · 강
判下備局貢巿人弊瘼草記。
정조 6년 · 목
備邊司啓言。貢巿人弊瘼。以草記稟處事命下矣。惠廳上下各貢中。其人渙夫京營三南鳥銃月課司僕寺貢人所告內。或以爲來等貢價中木邊。限一二年退限。亦以純錢預下云。或以爲均廳移納木。限一二年退限。亦以純錢如數受食云矣。錢荒之弊。不可不念。毋論此貢彼貢來等木邊。限數朔預下事。分付該廳。司宰監貢人所告內。戊戌減貢二千三百石。請令復舊云矣。今此全數復貢云云。極涉畏屑。參皮契貢人所告內。太僕馬鞍所入參皮。願爲依前進排云矣。契人失業。雖若可矜。而太僕馬鞍。旣以本寺馬皮造用。則捨此取彼。係是行不得之政。弓角契貢人所告內。唐角限二千片貿來事。分付灣府勿侵云矣。弓角之無事出栅。有未可必。直令貿來。亦或有生梗之慮。幷置之。狗皮契貢人所告內。水獺皮潛商。另加禁斷云矣。松商之符同商譯。都買潛越者。各別禁斷之地。鴨島契貢人所告內。加用草薍。請受價本云矣。加數進排者。分付戶曹。考例劃給。長興庫貢人所告內。閤門進排地衣。無價進排。各處拜席。白地進排。判付紙啓辭紙。乃是楮注紙會減。而紙品與諸處進排稍異。而幷爲稱冤矣。地衣事。已自廟堂決處。依前擧行之意分付。拜席事。考其都下之數。參商定給事。分付戶曹。紙品事。宜有釐正之道。量宜會減事。一體知委。柳笥契貢人所告內。各處進排柳器。請令依數會減云矣。自戶曹酌量會減事。亦爲分付。立廛巿民所告內。貸下官銀五千兩。依昨年例。包外越送云矣。包外越送。係是格外。每年引例。非所可論。帽子廛巿民所告內。本廛所給二百隻。毋論元稅帽充與不充。準數貿來云矣。昨冬二百隻之特許加貿。係是曠絕之恩。而初不送價貿來。橫取稅內之二百隻。公食格外之八千兩。年年爲常事。極無據。生鮮廛巿民所告內。以爲內局所納藥蠏價。請自惠廳上下云矣。今不可創出無前之規。曲循法外之訴。苧布廛巿民所告內。亂廛物種。復舊屬公。捧甘三司。同爲出禁云矣。屬公革罷。爲軫民弊。則三司同禁。亦難輕許。牛廛巿民所告內。乳牛落本。乞賜變通云矣。乳牛價本及喂養之物。從優上下。一年之內。九朔則使役。三冬則供乳。千餘兩落本。全不成說。上米廛巿民。南門米契。雜穀廛巿民等所告事。似難輕議。幷置之。東床廛巿民所告內。各營門象毛黃密。必令貿用於渠廛云矣。此兩種從巿直取用於本廛事。分付各營門。鐵物廛巿民所告內。冶匠輩街路亂賣。另加禁斷云矣。小小鐵物之匠手資生者。有難痛禁。而至於鐵物之顆然潛賣者。分付法司。施以當律。烟草廛巿民所告內。畿內富商輩之中間都執。潛藏亂賣。請加禁斷云矣。使渠輩執捉。往告京兆。依律處置。雜廛巿民所告內。宣武祠等諸處釣耒等三種。無價進排。乞賜變通云矣。定例外給價。有難輕議。申飭各處。用卽還下之意分付。成均館典僕等所告內。多士炊飯木溫堔柴飯豆。自備擔當。至於三千餘兩之多。乞賜變通云矣。分付成均館。另加査實。請從長釐正。允之。敎以。渙夫契京營月課司僕等貢人。貢價預下。或退限事。申飭該廳。必須從長決處。司宰監貢人事。令該監如有可以周旋之方。亦爲從長稟處。黍皮契事。向因上言有覆啓。申飭該寺。俾無除巿弊反生貢弊之患。弓角契事。旣有約條。有難變更。而自灣府不必奪執屬公。此亦自廟堂量宜措辭。知委該府。狗皮契事。以彼國所禁之物。爲我國要用之需。則任其潛越。初不痛禁。豈可曰得計。嚴飭松營灣府。此後復有前日潛賣之弊。而現發於使行。則留守府尹難免重勘。亦以此意令該曹添入使行齎去事目中。痛加禁斷。立廛貸下官銀之包外越送事。衙門營門之松人。惟意售慾。圖得包外越給之備關。而特敎貸給之巿民。獨可不用此例乎。此則更爲商量稟處。其他條件。依草記施行。亦令所管衙門。更或有變通之政。從後稟處。
정조 6년 · 강
命兼都承旨。付樞銜軍銜間。指一定式。
정조 6년 · 목
因兵曹兼都承旨知事單付事。收議後草記。敎以。寧有兼職而無實職之官制乎。此後付樞銜軍銜間。指一定式。
정조 6년 · 강
判下嶺伯放未放狀啓。
정조 6년 · 목
敎曰。觀此嶺伯放未放狀啓。未至配所罪人。黃海道金川崔貴平。咸鏡道吉州李斗樞。全羅道務安柳彥燮。玉果李炯烈。黃海道信川李世琳。咸鏡道會寧黃河潤。原春道旌善姜稷。全羅道先陽私婢春丹。全羅道茂朱朴明五。黃海道安岳裴仁得。延安鄭淵川。長淵吳命乭。全羅道同福南三用。昌平僧就連。原春道高城黃龍金。咸鏡道吉州金致乞。平安道寧遠張晉翰。咸鏡道慶興李成規。鍾城李東杓。全羅道南原鄭助音方。珍島都應兪金福金。興陽都應千等。幷放送。姑未發配罪人。洪忠道沃川金益重。亦爲放送之意。分付各該配所道及本道。原傳敎當添書以下。該房知悉擧行。
정조 6년 · 강
命江陵縣監李晉圭罪狀分㧲。
정조 6년 · 목
因原春監司狀啓江陵縣監李晋圭罪狀。令攸司稟處事。敎以。該縣監所爲。庸劣莫甚。而係是赦前事。分揀。
정조 6년 · 강
命崔重珽汰去分揀。
정조 6년 · 목
因內醫院草記。敎以。當此大霈。跛躄皆聳。其矣等耳。豈可不霑一視之澤。況伊時所犯。亦可謂非今斯今。崔重珽汰去。特爲分揀。仍卽復屬。差代二人。未知術業之優劣。人地之如何。更良指一回啓。
정조 7년 · 강
御誠正閣。行翰林召試。試官。金熤鄭昌聖鄭民始嚴璹李在協李太亨李度謙。
정조 7년 · 목
予陞座。試官等入就位行禮訖。以待賢門爲銘題。予曰。翰圈人不多。雖盡抄何妨。古則翰林只考講。而前例爲之矣。熤曰。命題誠好矣。予曰。槐院揀擇坐起。何不爲之乎。承旨吳載純曰。向日出令。大臣胥命。未及爲之矣。予命考試劵。太亨進讀。予曰。向日召試所製。勝於此矣。民始曰然矣。予曰。初欲盡數抄之。而四天作。終不堪被選矣。仍命書等第。○三下一李祖承。三下二李崑秀。三下三尹行任。坼封訖。予曰。圈點始於何年乎。璹曰。始於癸亥矣。
정조 7년 · 강
明日 儲慶宮展拜。更待下敎。 義烈宮命展拜。
정조 7년 · 목
敎曰。明日日勢必致晩暮。 儲慶宮展拜。更待下敎擧行。 毓祥宮展拜。回路。 義烈宮展拜。該房知悉。
정조 7년 · 강
命翰林被抄人。令該曹口傳付職。
정조 7년 · 강
召見漢城判尹鄭昌聖于誠正閣。
정조 7년 · 목
予曰。今朔發賣抄戶。或有加數之數耶。昌聖曰。外有合巡之說。故願付者居多。雖只憑庚子籍許付加抄。亦不下二千餘戶矣。予曰。穀簿當以幾巡磨鍊乎。昌聖曰。抄戶比前夥多。故穀數見減。其所鍊。似不過五六等矣。予曰。畢給後當有論功行賞。何部爲居首乎。昌聖曰。西南部爲最矣。予曰。今番卽官若善爲擧行。則不待守令講。可知其爲政之如何。卿其出去。招致五部官員。更加申飭也。
정조 7년 · 강
命發賣時。各部所入紙地價。斟酌除給。
정조 7년 · 목
判尹鄭昌聖啓言。發賣時各部所入紙地筆墨。在前則任掌輩藉此收欽於每戶。故今番嚴禁。其他出處。員役輩白地自備。事甚矜惻。論報備局。初次則已自賑廳。量給其價。此後連次發賣時。實難責辦。若於發賣受價中。斟酌計除以給似好矣。敎以。依爲之。如是之後。雖一葉錢。收斂民間。則部官被勘。斷不饒貸。渠輩亦何辭也。以此各別嚴飭也。
정조 7년 · 강
領議政徐命善。箚陳病狀。仍乞遞本兼諸任。賜批。
정조 7년 · 목
箚略曰。昨曉駿奔之餘。重添寒感之症。達宵叫痛。藥院起居。旣不得進參。春秋召命。亦未免坐違。明日動駕。乃是新元展謁。而職在保護。末由陪從。偃便之罪。尤無所逃。仍念臣之備數中書。條爾七載。冒玷首席。又滿二朞。釋負一念。寤寐如丹。而才器之不堪。筋力之不逮。有不暇恤。甚至人言之迭加。都付官師之相規。初不敢爲引義之計。而一日二日。年愈衰而精益消。則與夫因仍盤礴。秪益毀畵之辜。曷若披瀝控籲。以卒生成之澤乎。特解臣本兼諸任。俾得優遊西樞。以延殘喘。批以。卿所陳肝膈之言。反覆切至。苟是可從之請。予豈不欲體認而曲諒。然卿之一身。非卿之有也。卿其試思之。以今日國事朝象。爲如何也。予方獨老於上。決非卿引疾求閑之時。況卿以元輔。與共休戚。藉令卿積瘁之餘。些有愼度。想賴神相。不日勿藥。何可因此決退。至如未簉候班。尤不當過加引讓。卿須安心勿辭。益加愼攝。俟少間視事。仍命遣史官傳諭。仍遣御醫看病。
정조 7년 · 강
司諫金翊休上疏。自引乞遞。仍請特寢鄭妻出陸之命。賜批。
정조 7년 · 목
疏略曰。臣之情勢。旣無冒進之路。自犯違傲。恭俟譴罰。迺者例勘猶靳。只惟有命。惶隕靡所容措。臣不敢放倒處義。冒沒進身。臣罪益無所逃。亟削臣職。仍治臣罪。臣於目下事。不勝憂憤。敢此附陳焉。今此都事之馳啓。忽有候風出陸之擧。此何事也。亂賊之窩窟。鄭妻也。凶逆之根柢。鄭妻也。今者此擧。豈非萬萬過中乎。假息海島。已是失刑。移置陸地。尤切輿憤。特寢鄭妻出陸之命。召還候風之都事。快允三司之請焉。批以悉諭諸批矣。
정조 7년 · 강
以沈有鎭爲承旨。前望也。
정조 7년 · 강
命綸音星火宣布。錢文胡椒分俵後狀聞。賑恤區劃。別樣惕念。
정조 7년 · 목
敎曰。此綸音及下送錢文胡椒祗受印本綸音。今日內遍頒諸邑。監營營上。尤甚之次稍實邑。一依後錄頒給。仍令地方官。謄出各本。面面里里星大宣布。使一夫一婦。咸須見知。俾民情得以奠安。當於望間。分遣宣傳官。遍審列邑。竝以此意。申飭守宰。無或泛忽。內下錢及胡椒。分俵列邑。刑止追後狀聞。賑資區劃。目下民情有下詢事。卿則明日來待事。下諭于京畿監司。宣傳官當齎去。綸音封驛馬載持。椒錢司僕馬載持以傳。又敎曰。此綸音及下送錢文胡椒祗受印本綸音。遍頒諸邑。監營兵水營營上。尤甚之次稍實等邑。一依後錄頒給。仍令地方官。謄出各本。面面里里星火宣布。使一夫一婦咸須見知。俾民情得以奠安。當於念間。分遣宣傳官。遍審列邑。竝以此意。申飭守宰。無或泛忽。內下錢及胡椒。分俵列邑。形止追後狀聞。賑資區劃目下民情。亦須一一條列狀聞。不特賑恤之政。優數區劃。至於付還之民。尤當十分撫摩。今番列邑守宰。一毫怠忽。隨聞繩以重律。以懲他邑。卿若以前後飭敎。視以文具。苟不別樣惕念。致有從後現發。則罪豈止於罷削。另加淬勵事。下諭于洪忠監司。
정조 7년 · 강
判下秋曹擊錚人原情覆啓。
정조 7년 · 목
刑曹啓言。西部居童蒙朴喜仁。爲其父僞造御寶罪人聖樑。擊錚於衛外。所當捧供。而其父之僞造情節。極其狼藉。今此呼籲之擧。萬萬猥越。原情請勿施。允之。○因李堉原情。敎以。一邊之言。雖曰不可取信。如無疑似之事。豈有呼冤之擧。又若幷執三箇杖。結頂亂打。至於致斃一款。不是難査。之事。令道臣親執。各別詳査狀聞。萬一拘於營下官顏私。不以實聞。當遣繡衣行査。竝與當初不飭之罪。難免重勘。以此意今日內行會。又因李召史原情。敎以。此等罪名。擧皆蒙宥。其夫金銀澄耳亦。未沾一視之澤云者。事甚訝惑。疏放傳敎中。仔細考閱草記。
정조 7년 · 강
放定配罪人金國祥。
정조 7년 · 목
刑曹啓言。伏見濟牧李文爀啓本。則罪人金國祥。以金光潤父葬私窟罪。徒三年到配於大靜縣矣。此是赦前到配。而今因金光潤山訟査啓。有該牧使緘辭推考。更爲狀聞之命。則更査前。有難放送。請姑待結未稟處。允之。敎以。訟理自訟理。赦典自赦典。特爲放送事分付。
정조 7년 · 강
命罪人勳加刑取服。共謀諸人亦爲嚴問。
정조 7년 · 목
平安監司徐浩修。以大逆不道罪人勳。今旣承服結案。令該府考律擧行事馳啓。敎以。供辭猶不纖悉。除尋常。更加箇箇各別嚴刑。具格狀聞。此等罪人。何比三省。敬差官雖不下送。道伯旣是正卿。則承命擧行。無所不可。杖用推鞫杖。另加考察取服。共謀諸人。亦爲嚴問。本道近果撤捕乎。必勿許久繹騷。亦勿放心事。令該府。今日內秘關行會。
정조 7년 · 강
詣 宗廟展謁。仍詣 永禧殿毓祥宮延祐宮義烈宮景慕宮展拜。
정조 7년 · 목
具翼善冠袞龍袍。乘輿出協陽門降輿。乘輦出敦化門。至 宗廟大門外降輦。乘輿入齋室。改具冕服。就版位行禮。仍詣 殿內奉審訖。還入齋室。改具翼善冠袞龍袍。出齋室降輿乘輦。仍詣 永禧殿大門外降輦。乘輿入齋室。改具冕服。就版位行禮。仍詣 殿內奉審訖。還入齋室。改具翼善冠袞龍袍。出齋室乘輿。出殿大門降輿乘輦。仍詣 毓祥宮大門外降輦。乘輿入齋室。改具冕服。就版位行再拜禮。仍詣 宮內奉審訖。仍詣 延祐宮。就版位行拜禮。仍詣 宮內奉審訖。還入齋室。改具翼善冠袞龍袍。出齋室乘輿。出 宮大門外。降輿乘輦。仍詣 義烈宮大門外降輦。乘輿入齋室。改具冕服。就版位行再拜禮。仍詣 宮內奉審訖。還入齋室。改具翼善冠袞龍袍。出齋室乘輿。出 宮大門外降輿乘輦。仍詣 景慕宮大門外降輦。乘輿入齋室。改具冕服。就版位行再拜禮。仍詣 宮內奉審訖。還入齋室。改具翼善冠袞龍袍。乘輿出宮大門外降輿。乘輦入敦和門。至協陽門降輦。乘輿還內。
정조 7년 · 강
遞 宗廟提調趙時俊。以吳載純代之。
정조 7년 · 목
敎曰。 册寶奉審時。當爲進參。 宗廟提調趙時俊本職許遞。令該曹口傳付軍職。使之入參。
정조 7년 · 강
廟內修改告由祭。命擇日爲之。
정조 7년 · 목
敎曰。 廟內堦砌及墻垣役處未修改處。今日內修改。公廨頹圮處亦令一體修改。告由祭擇日爲之事分付。
정조 7년 · 강
遞承旨沈有鎭。以柳誼代之。
정조 7년 · 목
敎曰。左副承旨許遞。前望單子入之。
정조 7년 · 강
遣承旨詣 儲慶宮奉審。
정조 7년 · 강
宗廟修補。命涓吉擧行。大內役處。待下敎擧行。
정조 7년 · 목
敎曰。 宗廟宮墻及堦砌修補事。昨已下敎。聞亦奉審。今月內自可涓吉擧行。而宮城外墻頹圮處。許多軍兵經歲把守之弊。一日遲延爲悶。此亦今月內修改。切勿延拖事申飭。至於大內各處頹垣及時敏堂行閣修補。雖係時急之擧。見今畿內賑政方張。此時工役。誠有擧嬴之歎焉。且時敏堂正堂。待册封。臨時重修。此等處。姑勿始役事分付。慶熙宮之光明殿頹圮處。係是目內正殿。而此時始役。又甚不可。亦爲待下敎擧行事分付。
정조 7년 · 강
召見京畿監司李亨逵于誠正閣。
정조 7년 · 목
予曰。日前卿之所辭。誠過矣。亨逵曰。臣果不善擧行。致有公議。尙不勝訟愆矣。予曰。本道還穀。幾何收捧乎。亨逵曰。穀簿爲二十七萬三千餘石。而未捧只二萬石矣。予曰。何以致此收捧耶。亨逵曰。民雖至愚。感戴聖恩。擧皆願納。故所捧如是夥然。矣予曰。各邑抄飢。爲幾何乎。亨逵曰。合爲三萬三千餘口。而至中旬。已分賑矣。予曰。民情遑急。與昨秋何如。亨逵曰。前後恩敎。出萬萬尋常。故民皆安堵。尙無飢色矣。予曰。近者鄕外市直。何如云耶。亨逵曰。比昨秋歉。米價猶不踊貴矣。予曰。今番所下賑錢。何以分排乎。亨逵曰。設賑合爲二十五邑。而四千兩劃送尤甚邑。二千兩劃送之次邑。使守宰宣布德意。以別巡開賑矣。予曰。 先王朝亦有捐帑賑民之惠矣。亨逵曰。在昔壬子。果以錦縀貂皮。分下賑邑矣。予曰。 肅廟朝亦有帑銀出給之事矣。亨逵曰。考見故例。則銀子爲八百兩。木布亦目兵曹有出給之事矣。予曰內司所蓄。非爲聚財。專爲救民之意也。以今年所下之數言之。殆過萬兩矣。亨逵曰。賑貸若是過疊。故民皆不怕飢歲矣。予曰。湖西所送錢。何以運送乎。亨逵曰。定一親裨。押送果川以刷馬次次輸送矣。予曰。春序漸殷。民窮尤甚矣。亨逵曰。恐有此慮。將議移粟之道矣。予曰。卿其量宜爲之。第今關西穀運來。專出救民之意。而反致渰沒之患。言念及此。不勝矜慘。穀若來到。則各邑何以分給乎。亨逵曰。沿邊邑船穀上來時。使之從便分給。水上邑。各以水上船運去好矣。予曰。今番發賣。民皆願付云。當食者若或見漏。則實非予賑民之意也。亨逵曰。米品極精。量給頗厚。故願付者若是夥然云矣。予曰。來月欲合巡以給。爲除飢民往來之弊耳。亨逵曰。誠好矣。予曰。公家所下錢。自冬至今爲三十餘萬兩。而尙有錢荒云。其故何也。亨逵曰。在前民人輩。任用公貨。故不知錢艱矣。到今此路不開。故謂有錢荒矣。予曰。卿家延諡。已爲之乎。亨逵曰然矣。
정조 7년 · 목
因命善初度呈辭。敎以。日前箚批。悉諭予之至意。庶冀卿之克體。續見醫官書啓。聞卿積瘁所崇。致添感冒。企待之餘。深庸悶慮。而意謂神明所扶。遄復天和。今玆長單。何爲而至也。始不覺其愕貽。繼之以慨然。噫顧今國事朝象。無一可特。饑饉荐臻。民生無接濟之策。亂逆層生。人心無底定之望。予方宵衣肝食。不遑寧處。所倚以爲國者。惟輔弼耳。予捨卿何以哉。況卿體國元輔也。有同休之義。無可退之端。以平日忠勤之誠。念今時擔負之重。卿亦豈忍遽捨乎哉。榮衛少損。而有妨節攝。則安意調理。有何不可。而何至作此尋單之擧乎。卿雖百單。予豈一兪。亟回巽讓之意。母孤勤懇之諭。
정조 7년 · 강
兵曹判書鄭好仁上疏。自引乞遞。賜批。
정조 7년 · 목
疏略曰。臣之溺職而犯科。凡幾遭矣。至若月前削職之命。在臣以罪而爲榮也。看守鞫囚。至嚴且重。不能檢察之罪。合被重律。竟至薄勘。悚蹙無地。夏官除旨遽下。旋降甄敍之典。以義分則卽當竭蹶。以情悰則尙切愧恧。今若夤緣一出。又復蹲冒不去。此豈私心之所敢安。而以此以彼。決難盤礴。亟降鐫遞之命。仍治瀆擾之罪。批以。卿其勿辭行公。
정조 7년 · 강
遞承旨金宇鎭。以沈豊之代之。
정조 7년 · 목
敎曰。左承旨許遞。又敎曰。承旨前望單子入之。
정조 7년 · 강
以金履素爲吏曹參判。
정조 7년 · 목
敎曰。吏曹參判前望單子入之。
정조 7년 · 강
宗廟有頉處。命堅緻修葺。
정조 7년 · 목
禮曹。以 宗廟有頉處。今二十五日始役修改啓。敎以。曾有受敎。而稍久易致解弛。今番另飭該監。各別堅緻修葺。監役官姓名錄置等事。亦依前下敎施行事。知委本署。
정조 7년 · 강
吏曹參判金履素。疏辭新除亞銓之任。賜例批。
정조 7년 · 강
行召對于誠正閣。閣臣徐有防。承旨柳誼。玉堂李太亨徐美修。假注書趙濟魯。兼春秋金鳳顯。史官李祖承。
정조 7년 · 강
有政。吏曹參判金履素進。
정조 7년 · 목
敎曰。石城。以尤甚邑設賑之處。不可一刻曠官。其代卽令該曹口傳。拔例擇差。待下批當日辭朝。以李崇祜爲大司憲。鄭在信爲校理沈念祖爲禮曹參判。尹塾爲同義。禁。李昌會爲石城縣監。
정조 7년 · 강
命敎鍊官千德壽汰去分揀。軍士罪名蕩滌。
정조 7년 · 목
兵曹啓言。依下敎敎。鍊官千德壽。巡令手鄭雲大。竝移送訓鍊都監。巡令手次知敎鍊官車景一。自臣曹決棍汰去。牌頭李秀英除案。而査實次捉來之時。不能預先申飭。致此縳來之境。莫非臣昏謬之罪。惶恐待罪。敎以。由於校卒輩始欲生梗。末乃作拏之致。此弊非今斯今。卿則新叨之故。無怪其未及知之。勿待罪。○因敎鍊官千德壽等汰去塡差草記。敎以。飭已行矣。況今霈澤旁流。渠輩亦人也。宜令均霑一視之恩。汰去分揀。軍卒則該軍卒外。頭目軍士罪名。亦爲蕩滌。○訓鍊都監。以行首敎鍊官文載奎。入直敎鍊官千德壽。決棍放送。軍士鄭運大決棍後。移送秋曹啓。敎以。將校及牌頭軍汰去除案。才已分揀。該軍卒令兵曹。過十日後加棍充軍。大抵衣紅衣之人。各營無難結縳。後弊將至何境。雖曰脫衣結縳。守僕事體。反有重於掖隸。苟有罪也。草記後移法司重治。何所不可。決棍之類。用於守僕。又是法外之事。所謂欽恤典則。龍虎營毀之乎。
정조 7년 · 목
刑曹啓言。擊錚人韓錫敏原情。依 先朝受敎。爲先放送。所供如此。請上裁。敎以。故相已丑筵奏。不但尙今記億。且其本事顚末。亦已稔聞。則 先朝。下敎。又如是其丁寧。每於臺望。一欲點下。未知存沒。迄不果焉。日前大臣所云云。豈有他意也。此大臣於此義理。誠有異於人之情私。持議自爾嚴峻。世孰不諒其心而憫其志也。至於申暴一疑。到今別無他施之事。一依已丑擧條批旨。自韓宗纘無礙調用之意。另飭銓曹。韓錫敏處。亦以判付內辭意。曉諭放送。而朝家之意以爲。向日銓官之仍以決遞者。終不免太過。大臣之於銓官。或替治曹吏。或面斥公座。自是相規之美風。又聞判尹言。此不過與他大臣酬酢時說話。則銓官之遽然深引。致此葛藤。不可無責飭。當該銓官推考。又因沈召史原情。敎以。此獄事。曾有說難者。令道臣親執詳査。出意見論理狀聞後稟處。又因李福先原情。敎以。參以强弱之勢。且考營題之語。可知其冤枉。分付道臣。從公決折後。使之狀聞。又因奴厚三原情以。修之偗之蒙放之後。修之子能一耳亦。未蒙一視之澤。事涉斑駁。日前取考文書。有所傳敎。而傳敎傳之際。未免見漏云。放送事分付。又因金再鳳原情。敎以。更査何妨。直令道臣査處。又因吳命協原情。敎以。當此曠蕩之時。不必勘罪。參酌放送。又因鄭德仁原憤。敎以。何足責。分揀放送
정조 7년 · 강
領議政徐命善再度呈辭。賜不允批。
정조 7년 · 목
批以。溫批甫諭。謂遐心之可回。遜牘重尋。慨至意之莫諒。其勿困我。正急需卿。惟卿世濟忠貞。契隆知遇。當國家危疑之日。卓有樹立之功。逮朝廷板蕩之辰。實深倚毗之責。端笏天階。有臨節不奪之操。運籌巖廊。著濟屯以正之警。肆當心簡之後。遂處首揆之尊。經年史局之總裁。久胎勞瘁。向日邦慶之定號。實賴贊成。禮遇不襄。鹽梅之托冞重。嘉謨孔彰。魚水之契方深。矧今國事之多艱。祭此逆變之相繼。龍蛇莫化於勤諭。人心世道之底定無期。鯨鯢自速於嚴誅。朝著士林之憤惋愈切。不料求助之際。遽有釋負之章。淮賊雖平。是豈綠野頣閑之日。周饑滋甚。難副赤舃明農之忱。多年獨賢。固慮榮衛之少損。數日將息。尙冀神明之有扶。嗟元老必享其遐年。而昔疾佇瘳於今日。辭榮謝事。實非賢相圖終之時。聚精會神。宜勉古人盡瘁之義。治道可委於臥閣。渙誥斯勤。僚責固重於推車。鼎席難缺。予更敷心腹賢腸之諭。卿宜盡股肱耳目之譽。亟回若浼之心。庸副如渴之望。於戲體九重宵旰之念。莫曰臣退可三。勉百工喜起之方。宜諒朕言不再。玆不多誥。勿復固辭。所辭宜不允。故玆敢敎示。想宜知悉。
정조 7년 · 강
大司憲李崇祜上疏。自引懲討。仍請諸玉堂前都憲譴削。賜批。
정조 7년 · 목
疏略曰。臣於月前。濫叨不稱之職。旋承特遞之命。感激悚縮。不料誤恩之下。復在旬月之間。惝怳踧踖。不知所以自措也。名以言責。曷敢不竭蹶。而情旣難進。病又闖發。坐犯違傲。亟治臣慢焉。噫今日臣子不共之讎。豈有如鄭妻。而又擬以遇慶出陸之典。歸處墓舍。此何擧也。由前之說。則辭逆增氣。由後之說。則擧措乖當。反使義理晦塞。隄防隳壞。是豈望於殿下者哉。今也或假息於海島。或畢命於袵席。如德相之窮凶極惡者。就捕經月。終未一問。致使顯戮未加者。此何刑政。追施之律。雖有禁令。國榮之獨請孥籍者。以其罪惡之非他逆比耳。德相之於國榮。卽是二而一。一而二。則諸臺追孥之請。亦豈可已也。亟收鄭妻出陸之命。復施兩賊追努之典焉。近日懲討之玩愒。罔非群下之罪。而伊時諸玉堂。只以數行短箚。有若塞責。淸朝論思。將焉用彼。至於前都憲處置之後。復卽求對。而强引微嫌。旋違召牌者。誠甚慨然。諸玉堂及前都憲。竝施譴削之典宜矣。批以。向來處分。實不得已。不如是。無以伸私恩也。至於可援之例。非曰無之。卿所云云。出於守經之意。法語能無從乎。予方受而爲咎。至於前都憲及諸玉堂事。特因未及周思之致。不允。卿其勿辭行公。
정조 7년 · 강
持平韓晩裕。上疏自引。仍懲討。賜批。
정조 7년 · 목
疏略曰。臣拙滯之性。動速愆尤。實無意於更玷邇班。而矧合啓做錯。有損臺體。實無更出之勢。特命鐫改臣職。臣雖不以言官自居。而旣係懲討之義。玆敢略陳焉。鄭妻之薄竄海島。已是失刑。而反施移陸之恩。德相之拿致王府。終使自斃。而未擧肆市之典。如此而亂賊何所懲畏。雖謂今日無三尺之法。可也。雖曰追律有禁。而仁邦京來之結案。卽是德相之結案。則不可與他賊竝論也明矣。伏願殿下。從鄭妻合辭之請。擧德相收孥之典。批以。憲疏堂疏之批。悉及之。爾其勿辭察職。
정조 7년 · 강
司鍊金翊休。上疏討逆。仍自引乞遞。賜批。
정조 7년 · 목
疏略曰。鄭妻生出島中。偃處畿內者。今幾日矣。大僚聯箚。未遂反汗之請。承宣守閤。至下强迫之敎。上下相持。刑政倒置。使此元惡大憝。久逭典刑。假息陸地。而漢法不道之律。迄今未施。思之及此。不覺髮竪而膽掉也。伏願聖明。夬正王法焉。又況朝家之失刑。至於德逆而極矣。臣頃叨館職。箚陳筵奏者。慮其未及仁京之伏法。或致澤白之往斃矣。顧彼兩逆之輸款。便是德相之結案。特命有司。亟施孥籍之典。伏念臣於日前諸臺之引避也。亦旣參論於規警。不敢冒當其立落。以致處置拖過屢日。臺體所在。便屬已遞。伏乞聖慈。削臣之職。治臣之罪。批以。悉諭諸批。爾其勿辭察職。
정조 7년 · 강
掌令李宗燮上疏請勘。仍請鄭妻德相亟施當律。賜批。
정조 7년 · 목
疏略曰。臣罪臣自知矣。尙何望他人之原其情而恕其心哉。臣之於重臣。情誼之篤。無間親戚。夫豈有一毫相害之心。而伊時大臣之筵奏。兩司章箚罪名臚列。至有危怖。如窮無歸。無面可顯。今此儒臣之言。臣固當受而甘心。顧臣情踪。非所可論於臺職去就。亟降威罰。。勘臣罪過以臣僇廢之蹤。不宜贅陳他說。而凶如鄭妻而密令出陸。逆如德相而竟使徑斃。誅討不行。義理益晦。非所以懲亂賊而折亂崩也。亟從執法之請。竝施當行之律。批以。爾其勿辭察職。